Hier mag jy vuurwerke afvuur in KaapstadArgieffoto (Foto: geralt/Pixabay) Die Stad Kaapstad het, in die lig van Guy Fawkes-dag en Diwali in November, elf openbare ruimtes geïdentifiseer waar vuurwerke op 5 en 7 November en Oujaarsaand afgevuur mag word. Guy Fawkes vind plaas op 5 November en die Hindoe-fees van liggies, Diwali, volg op 7 November. JP Smith, burgemeesterskomiteelid vir veiligheid en sekuriteit, het gesê inwoners moet kennis neem dat vuurwerke slegs op hierdie dae en by die volgende plekke afgevuur mag word: • Athlone-stadion se parkeergebied (oostelike kant), Klipfonteinweg, Athlone • Wesfleur-sportgronde, Reygersdalrylaan, Atlantis • Bishop Lavis-sportgronde, Lavisrylaan, Bishop Lavis • Metropolitan-sportgronde, Melkhoutstraat, Bonteheuwel • Blue Downs-sportgronde • Delft Central-sportgronde, Mainweg, Delft • Macassar-strand se parkeergebied, Macassarweg • Swartklip-sportkompleks, Swartklipweg, Mitchells Plain • Sarepta-sportkompleks • Strandfontein Pavilion • Toerismesentrum, Athensweg, Table View-strand “Al dié ruimtes sal deur wetstoepassers en metropolisiebeamptes en ŉ brandinspekteur gepatrolleer word om die veiligheid van almal te verseker,” het Smith gesê. “Vuurwerke mag nie ná 23:00 op Guy Fawkes en Diwali afgevuur word nie. Oujaarsaand is die uitsondering.” Inwoners moet ook van die volgende kennis neem: – Slegs vuurwerke wat by ŉ geakkrediteerde winkel gekoop is, mag afgevuur word; – Vuurwerke mag slegs by die aangewese plekke afgevuur word en buite reikafstand van strukture of voertuie – Kinders moet te alle tye onder toesig wees – Vuurwerke mag nie binne enige tipe houer aangesteek word nei – Vuurwerke mag nie afgevuur word deur enigiemand wat onder die invloed van enige middel is nie – Chinese lanterns word kragtens gemeenskapsveiligheid-wetgewing verbied “Kinders en diere is gewoonlik die slagoffers van vuurwerk-verwante beserings en hierdie jaar wil ek daarop fokus om die getal beserings van hierdie weerlose groepe te verminder. Ek maan ouers om hul kinders dop te hou en seker te maak dat hulle te alle tye onder toesig is. Troeteldiereienaars word ook gemaan om hul troeteldiere so ver as moontlik binnenshuis te hou, aangesien troeteldiere gewoonlik getraumatiseer word, gewoonlik deur die onwettige afvuur van vuurwerke in residensiële gebiede,” het Smith bygevoeg. Lede van die publiek kan die onwettige verkope of gebruik van vuurwerke by die stad se nooddienssentrum aanmeld deur 107 van ŉ landlyn af te skakel of 021 480 7700 van ŉ selfoon of die SAPD by 10111.